Njebjelčanska gmejna skići młodym předewzaćelam dobre wuměnjenja
Njebjelčicy (JK/SN). Na swojim zašłym posedźenju Njebjelčanscy gmejnscy radźićeljo wobzamknychu, přewěnować jednu z halow tamnišeje plahowarnje rancow, zo hodźała so wužiwać za akwakulturu. Tak zrunachu puć młodemu předewzaću Suburban-seafood, kotrež chce tam wot junija garnele plahować. Tež wobtwarjenski plan za Lindach, do kotrehož je młode předewzaće zarjadowane, radźićeljo schwalichu. Tak ma akwakultura dobre zakładne wuměnjenja, wuspěšnje dźěłać. Hižo před lětom běchu młodźi ludźo swój koncept gmejnje předstajili. Tón njepřeswědči jenož Njebjelčansku gmejnsku radu, ale tež Budyski krajnoradny zarjad, kotryž bjez wulkich problemow twarsku dowolnosć za předewzaće wustaji. Nětko w hali pilnje dźěłaja, a hižo hody budu sej tam zajimcy čerstwe a delikatne garnele kupić móc. Kaž jednaćel firmy Friedrich Tietze gmejnskim radźićelam rjekny, chcedźa wosebje tež garnele k rozmnoženju za druhe akwakulturne zawody plahować.
bos_Latn szl_Latn